钦定古今图书集成/理学汇编/学行典/第079卷 > 《默斋铭》前人
## 钦定古今图书集成/理学汇编/学行典/第079卷 > 《默斋铭》前人

陵川和君原德以文行称。赵晋闲尝被荐入朝，称疾辞去，结庐太行之颠，题曰“默斋。” 其友汤子上为之请铭。铭曰：

“昊穹，上运元垆，下处风雨霜露得其平，日月星辰得
其轨，江河山岳，以流以峙，百物以生，万汇咸叙”，不发
一言而莫敢失其恒职者，以其本乎至诚之理也。维
人之生，内则五性七情，外则三纲六纪，所以发于中
而应乎事者，欲其酬酢适宜，辨析非是，固不能归之
于一默而已。然苟无诚悫存乎心，徒欲以三寸之舌，
取胜角靡，上陈为谀，下谕为诡，阴谋规利，邪说夸己，
其去道不亦愈远矣乎！昔者孔子尝欲无言，颜氏如
愚，亟誉其美。彼由与赐，佞口多言，弃弗之取，其所尚
可知也。绛、灌不文，外若拙鄙，而功茂绩伟，晁氏之子，
号称智囊，卒启戎兵，身毙于市。惟躬行之为贵，何言
语之足恃？晋有和君，力学未仕，期实“践以自修，独默
默而无语。”此盖将矫便佞之陋习，而庶几乎颜氏者，
非耶？